KIRJALLINEN KYSYMYS P-2207/02 esittäjä(t): Bill Newton Dunn (ELDR) komissiolle. Eläinten julma kohtelu belgialaisilla karjamarkkinoilla.



Virallinen lehti nro 028 E , 06/02/2003 s. 0192 - 0192



KIRJALLINEN KYSYMYS P-2207/02 esittäjä(t): Bill Newton Dunn (ELDR) komissiolle (12. heinäkuuta 2002) Aihe: Eläinten julma kohtelu belgialaisilla karjamarkkinoilla Komissio on tietoinen useista vakavista syytöksistä, joiden mukaan belgialaisilla karjamarkkinoilla rikotaan eläinkuljetuksia koskevaa direktiiviä. Komissio on ilmoittanut tutkivansa asiaa. Mutta vaikka komissio ottaakin vastuun eläinten hyvinvoinnista maatilalla, kuljetuksen aikana ja teurastushetkellä, sen käsityksen mukaan eläinten yleinen suojelu julmalta kohtelulta kuuluu jäsenvaltioiden toimivaltuuksiin. Tämän perusteella näytöt eläinten julmasta kohtelusta kuljetuksen aikana johtavat rikkomismenettelyn käynnistämiseen, mutta eläinten julma kohtelu muina aikoina olisi periaatteessa sallittua. Katsooko komissio, että sen sitoutuminen eläinten hyvinvointiin on tässä tapauksessa epäyhtenäistä? Jos komissio katsoo, että eläinten julman kohtelun estäminen näissä erityistilanteissa (kasvatuksen, kuljetuksen ja teurastuksen aikana) on kansanterveyden ja eläinten hyvinvoinnin kannalta niin tärkeää, että se edellyttää lainsäädäntöä, niin miksi nykyisiä säännöksiä ei voisi ulottaa koskemaan eläinten kohtelua kaikissa vaiheissa? Eläinten hyvinvoinnin kunnioittaminen kirjattiin Amsterdamin sopimuksella yhteisön politiikkaan maatalouden, liikenteen, sisämarkkinoiden ja tutkimuksen aloilla. Vaikuttaa siltä, että eläinten hyvinvoinnin suojelua tulkitaan sovellettavaksi maatilalla ja teurastushetkellä, mutta ei myynnin aikana. Onko komissiolla suunnitelmia tulkinnan laajentamiseksi siten, että karjamarkkinat sisällytettäisiin eläinten kohtelua koskevaan yhteisön lainsäädäntöön? David Byrnen komission puolesta antamayhteinen vastauskirjallisiin kysymyksiin E-2161/02, P-2207/02 ja E-2244/02 (23. syyskuuta 2002) Yhteisön toimivalta on suppea eläinten huonoa kohtelua ja eläimiin kohdistuvaa julmuutta koskevien sääntöjen laatimisen osalta. Yhteisöllä ei ole yleisiä valtuuksia antaa eläinten hyvinvointia koskevia säännöksiä, mutta se voi antaa asiaa koskevia säännöksiä jos jäsenvaltioiden keskenään erilaiset eläinten hyvinvointia koskevat säännöt uhkaavat vääristää kilpailua sisämarkkinoilla tai tietyillä aloilla (esimerkiksi maatalousalalla), joilla sillä on laajemmat lainsäädäntövaltuudet. Komissio on näissä puitteissa valmis käyttämään toimivaltaansa lopettaakseen eläinten hyvinvointiin liittyvien tuomittavien toimintatapojen soveltamisen. Arvoisan parlamentin jäsenen mainitsemassa tapauksessa on Euroopan yhteisön perustamissopimuksen 226 artiklan mukaisesti aloitettu jäsenyysvelvoitteiden noudattamatta jättämistä koskevan menettely Belgian viranomaisia vastaan, koska Belgia ei ole tyydyttävällä tavalla pannut täytäntöön eläinten hyvinvointia koskevaa yhteisön lainsäädäntöä. Komission elintarvike- ja eläinlääkintätoimiston viranomaiset ovat osana tätä prosessia tehneet Belgiaan lukuisia tarkastuskäyntejä, joiden aiheena on ollut eläinten suojelua maatiloilla, kuljetuksen aikana ja teurastamoissa koskevan yhteisön lainsäädännön täytäntöönpano. Tarkastuksia tehtiin myös karjamarkkinoilla. Tarkastuskäyntien tulokset ja niiden perusteella laaditut suositukset on julkaistu Internetissä(1). Viime vuosien kokemukset ovat osoittaneet, että eläinten hyvinvointia karjamarkkinoilla on syytä parantaa. Komissio valmistelee ehdotusta, joka koskee eläinten hyvinvointia kuljetuksen aikana, ja eläinten hyvinvointi karjamarkkinoilla sisältyy tähän ehdotukseen. Lainsäädännön avulla on tarkoitus varmistaa, että jäsenvaltiot toteuttavat tarvittavat toimenpiteet taatakseen sen, että eläinten hyvinvointiin liittyvät seikat otetaan huomioon karjamarkkinoita järjestettäessä. Komissio ei kuitenkaan voi vastata tämänkaltaisten toimenpiteiden valvonnasta, vaan tämä tehtävä kuuluu jäsenvaltioille niin toissijaisuusperiaatteen kuin komission rajallisten voimavarojenkin vuoksi. (1) http://europa.eu.int/comm/food/fs/inspections/index_fi.html.